32003R0606
L 086/15
JURNALUL OFÍCIAL AL UNIUNII EUROPENE
REGULAMENTUL (CE) NR. 606/2003 AL COMISIEI
din 2 aprilie 2003
de omologare a operațiunilor de control de conformitate cu standardele de comercializare aplicabile fructelor și legumelor proaspete efectuate în Israel înainte de importul în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), modificat ultima dată de Regulamentul (CE) nr. 47/2003 al Comisiei (2), în special articolul 10,
întrucât:
(1)
Articolul 7 din Regulamentul (CE) nr. 1148/2001 al Comisiei din 12 iunie 2001 privind controalele de conformitate cu standardele de comercializare aplicabile în sectorul fructelor și legumelor proaspete (3), modificat ultima dată de Regulamentul (CE) nr. 408/2003 (4), definește condițiile pentru omologarea operațiunilor de control de conformitate efectuate înainte de importul în Comunitate de către țările terțe care cer acest lucru.
(2)
La 30 iulie 2001, autoritățile israeliene au transmis Comisiei o cerere de omologare a operațiunilor de control realizate de serviciul de control al calității produselor proaspete sub responsabilitatea serviciilor de control și de protecție a plantelor (PPIS) din ministerul israelian al agriculturii și dezvoltării rurale. Această cerere indică faptul că PPIS dispune de personalul, de materialul și de instalațiile necesare realizării controalelor, că utilizează metode echivalente celor prevăzute la articolul 9 din Regulamentul (CE) nr. 1148/2001 și că fructele și legumele proaspete exportate de Israel către Comunitate trebuie să respecte standardele comunitare de comercializare.
(3)
Datele transmise de statele membre către serviciile Comisiei indică faptul că, pentru perioada 1997-2000, importurile de fructe și de legume proaspete care provin din Israel prezintă o frecvență relativ scăzută de neconformitate cu standardele de comercializare.
(4)
Reprezentanții serviciilor de control israeliene participă cu regularitate la activitățile internaționale care urmăresc să stabilească standarde de comercializare pentru fructe și legume în cadrul grupului de lucru pentru standardizarea produselor alimentare perisabile și îmbunătățirea calității al Comisiei Economice pentru Europa a Organizației Națiunilor Unite. De asemenea, Israel participă la programul Organizației pentru Cooperare și Dezvoltare Economică (OCDE) pentru aplicarea standardelor internaționale la fructe și legume. În sfârșit, de mai mulți ani, serviciile de control israeliene au luat, de asemenea, parte la diverse seminarii și activități de formare organizate de diferite state membre.
(5)
În consecință, este necesar să se omologheze operațiunile de control de conformitate efectuate de Israel cu efect de la data introducerii procedurii de cooperare administrativă prevăzute la articolul 7 alineatul (8) din Regulamentul (CE) nr. 1148/2001.
(6)
Măsurile prevăzute de prezentul regulament sunt în conformitate cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Operațiunile de control de conformitate, efectuate de Israel, cu standardele de comercializare aplicabile în sectorul fructelor și legumelor proaspete înainte de importul în Comunitate sunt omologate în conformitate cu condițiile prevăzute la articolul 7 din Regulamentul (CE) nr. 1148/2001.
Articolul 2
Coordonatele corespondentului oficial și ale serviciilor de control din Israel, prevăzute la articolul 7 alineatul (2) paragraful al doilea din Regulamentul (CE) nr. 1148/2001, sunt indicate în anexa I la prezentul regulament.
Articolul 3
Certificatele prevăzute la articolul 7 alineatul (3) paragraful al doilea din Regulamentul (CE) nr. 1148/2001, emise în urma controalelor menționate la articolul 1 din prezentul regulament, trebuie să fie întocmite pe formulare conforme cu modelul din anexa II la prezentul regulament.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la data publicării în Jurnalul Oficial al Uniunii Europene, seria C, a avizului prevăzut la articolul 7 alineatul (8) din Regulamentul (CE) nr. 1148/2001, privind instituirea cooperării administrative între Comunitate și Israel.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 aprilie 2003.